Myn verkoop sy aandeel in KEM JV | News24
Myn verkoop sy aandeel in KEM JV
Petra Diamonds gaan sy meerderheidsaandeel in die Kimberley Ekapa Mining (KEM JV) verkoop.Foto: Petra Diamonds
Die mynmaatskappy Petra Diamonds het op 5 Julie aangekondig dat hy sy meerderheidsaandeel in die Kimberley Ekapa Mining- gesamentlike onderneming (KEM JV) vir R300 miljoen aan sy vennoot, Ekapa Mining, gaan verkoop.
Petra Diamonds het ’n 75,9%-aandeel in die gesamentlike onderneming, wat die Kimberley- ondergrondse myn, uitgebreide afvoer-herwinnings­programme en die hoë­volume- sentrale behandelingsaanleg in Kimberley insluit.
Volgens die verklaring sal Ekapa Mining dit van Januarie 2019 af in 24 maandelikse paaiemente afbetaal.
Die onderneming sal as ’n lopende saak verkoop word met Ekapa Minerals wat die maatskappy se finansiële, sosiale, werk­nemers-, omgewings-, gesondheids- en veiligheidsverpligtinge oorneem.
Petra Diamonds het in ’n verklaring gesê dat die verkoop van sy meerderheidsaandeel in KEM JV sal help om ’n volhoubare toekoms vir die maatskappy te verseker.
Die maatskappy sal nou op sy hoofbates, die Finch- en Cullinan-diamantmyn, konsentreer en die ope­rasionele risiko van die groep verlaag terwyl hy sy finansiële posisie sal probeer versterk.
In die verklaring sê Petra Diamonds dat die maatskappy beter geskik is om as ’n eienaar-bestuurder op te tree en sy eie bates optimaal te ontgin.
Ongeveer 600 werkers het in September verlede jaar aan ’n loonstaking by die Petra Diamonds Finch-myn deelgeneem.
Die maatskappy moes toe werkers se lone her­onderhandel in ’n tyd dat hy swaar onder skuld gebuk gegaan het.
Petra Diamonds het die afgelope tyd ook gely weens ’n sterker rand, produksievertragings en besendings van sy diamante waarop daar in Tanzanië beslag gelê is.
Die maatskappy, wie se aandele op die Londense beurse genoteer is, het in die afgelope paar jaar meer as die helfte van hul waarde verloor, maar ná die aankondiging met 2,8 persentasiepunte na 55p gestyg.